CELEX: 
Language: sl
Date: 2018-02-19 00:00:00
Title: DELEGIRANA UREDBA KOMISIJE (EU) …/… o spremembi Uredbe Sveta (ES) št. 673/2005 o vzpostavitvi dodatnih carin za uvoz nekaterih izdelkov s poreklom iz Združenih držav Amerike

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Cilj tega osnutka delegirane uredbe Komisije je prilagoditev letne stopnje povračilnih ukrepov, ki se uporabljajo za reševanje spora v okviru STO, nastalega zaradi Zakona ZDA o trajnem dampingu in izravnavi s subvencijami iz leta 2000 (v nadaljnjem besedilu: CDSOA ali Byrdovo dopolnilo).
            
            
               CDSOA določa, da se protidampiške in izravnalne dajatve, pobrane v preteklem proračunskem letu, letno razdelijo ameriškim podjetjem. Januarja 2003 je bila ugotovljena nezdružljivost CDSOA z obveznostmi Združenih držav Amerike do STO. 
            
            
               Ker Združene države Amerike niso uskladile svojih obveznosti po sporazumih STO, je imela EU pravico, da poleg obveznih dajatev uvede dodatne uvozne dajatve za seznam izdelkov iz ZDA, ki letno zajemajo skupno vrednost trgovine, ki ne presega 72 % zneska izplačil po CDSOA iz dajatev za uvoz iz EU za zadnje leto, za katerega so na voljo podatki. EU od 1. maja 2005 uporablja dodatno carino ad valorem na uvoz nekaterih izdelkov s poreklom iz Združenih držav Amerike
                  1
                na letni ravni, s sorazmerno prilagoditvijo stopnje povračilnih ukrepov znesku, plačanem od dajatev, pobranih od izdelkov iz EU v zadnji razdelitvi. 
            
            
               Ta osnutek delegirane uredbe Komisije ne vključuje prostovoljne izbire, temveč je v celoti omejen s pravnimi obveznostmi, ki jih nalaga Svet.
            
            
               1.Nova stopnja povračilnih ukrepov, ki se uporablja od 1. maja 2018, znaša 682 823 USD in je bila določena na podlagi zadnje razdelitve protidampinških in protisubvencijskih dajatev po CDSOA, pobranih v proračunskem letu 2017 (od 1. oktobra 2016 do 30. septembra 2017).
            
            
               2.Nova stopnja povračilnih ukrepov v višini 682 823 USD je znatno manjša v primerjavi s trenutno stopnjo povračilnih ukrepov, ki znaša 8 165 179 USD in se uporablja od 1. maja 2017. 
            
            
               3.Komisija je dolžna prilagoditi novo stopnjo povračilnih ukrepov, in sicer najprej z dodajanjem izdelkov na seznam v Prilogi I ali odstranjevanjem izdelkov z njega. Če ravni ni mogoče prilagoditi na ta način, bi bilo treba prilagoditi stopnjo dodatne dajatve, ki velja za izdelke v Prilogi I. Za to leto bi stopnja začasnega preklica z odstranitvijo blaga iz Priloge bodisi presegla 72 % izplačil po CDSOA bodisi bi bila nižja. Ker torej letos stopnje začasnega preklica ni mogoče prilagoditi obsegu razveljavitev ali omejitev z dodajanjem izdelkov v Prilogo I ali odstranjevanjem iz nje, se uporablja člen 3(1)(e) Uredbe Sveta (EU) št. 673/2005:
            
            
               (a)skladno s tem se izdelki ne dodajajo več na seznam v Prilogi I ali odstranjujejo z njega, zato seznam izdelkov ostane nespremenjen; 
            
            
               (b)po drugi strani se spremeni stopnja dodatne dajatve, ki zadeva izdelke v Prilogi I, in sicer se zniža z lanskih 4,3 % na 0,3 % zaradi prilagoditve stopnje povračilnih ukrepov. 
            
            
               4.Osnutek delegirane uredbe posledično in skladno s členom 3(1)(e) Uredbe Sveta (ES) št. 673/2005 s 1. majem 2018 uvaja dodatno dajatev ad valorem v višini 0,3 % na sladko koruzo, okvire za očala in podobne izdelke, vozila z dvigali ter ženske dolge hlače in dokolenske hlače iz tkanine za kavbojke (jeansa) s poreklom iz Združenih držav Amerike. 
            
            
               5.Učinek dodatne dajatve ad valorem v višini 0,3 % na uvoz štirih izdelkov iz Združenih držav Amerike, ki so navedeni v Prilogi I, letno predstavlja vrednost trgovine, nižjo od 682 823 USD (glej člen 3(1)(a) in (b) Uredbe (ES) št. 673/2005). Priloga II k Uredbi (ES) št. 673/2005 ostane nespremenjena, saj so vsi izdelki navedenega seznama že dodani Prilogi I. 
            
            
               2.POSVETOVANJA PRED SPREJETJEM AKTA
            
            
               V skladu z odstavkom 4 Skupnega dogovora o delegiranih aktih med Evropskim parlamentom, Svetom in Evropsko komisijo je bilo opravljeno ustrezno posvetovanje. Dodatna posvetovanja z zainteresiranimi stranmi ali priprava ocene učinka niso potrebni. 
            
            
               3.PRAVNI ELEMENTI DELEGIRANEGA AKTA
            
            
               Pravna podlaga te delegirane uredbe je člen 3(3) Uredbe Sveta (ES) št. 673/2005 o vzpostavitvi dodatnih carin za uvoz nekaterih izdelkov s poreklom iz Združenih držav Amerike, kakor je bila spremenjena z Uredbo (EU) št. 38/2014 Evropskega parlamenta in Sveta o spremembi določenih uredb o skupni trgovinski politiki v zvezi z dodelitvijo delegiranih in izvedbenih pooblastil za sprejetje določenih ukrepov. 
            
            
               Člen 1 Uredbe Sveta (ES) št. 673/2005 nalaga začasni preklic tarifnih koncesij in povezanih obveznosti na podlagi GATT 1994 za izdelke s poreklom iz Združenih držav Amerike, naštete v Prilogi I navedene uredbe. Člen 3(1) opredeljuje merila, po katerih Komisija letno prilagaja stopnjo začasnega preklica obsegu razveljavitev ali omejitev, ki jo v tem času EU povzroči Brydovo dopolnilo.
            
            
               DELEGIRANA UREDBA KOMISIJE (EU) …/…
            
         
         
            
               z dne 19.2.2018
            
            
               o spremembi Uredbe Sveta (ES) št. 673/2005 o vzpostavitvi dodatnih carin za uvoz nekaterih izdelkov s poreklom iz Združenih držav Amerike
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe Sveta (ES) št. 673/2005 z dne 25. aprila 2005 o vzpostavitvi dodatnih carin za uvoz nekaterih izdelkov s poreklom iz Združenih držav Amerike
                  2
                in zlasti člena 3 Uredbe,
            
            
               ob upoštevanju naslednjega:
            
            
               (1)Ker Združene države Amerike niso uskladile Zakona o trajnem dampingu in izravnavi s subvencijami (v nadaljnjem besedilu: CDSOA) s svojimi obveznostmi iz sporazumov Svetovne trgovinske organizacije (v nadaljnjem besedilu: STO), je bila z Uredbo (ES) št. 673/2005 s 1. majem 2005 uvedena dodatna carina ad valorem v višini 15 % za uvoz nekaterih izdelkov s poreklom iz Združenih držav Amerike. V skladu z dovoljenjem STO za začasni preklic uporabe koncesij za Združene države Komisija vsako leto prilagodi stopnjo začasnega preklica obsegu razveljavitev ali omejitev, ki jih CDSOA povzroči Evropski uniji v navedenem času.
            
            
               (2)Izplačila po CDSOA za zadnje leto, za katero so podatki na voljo, se nanašajo na razdelitev protidampinških in izravnalnih dajatev, pobranih v proračunskem letu 2017 (od 1. oktobra 2016 do 30. septembra 2017). Na podlagi podatkov, ki jih je objavila Carinska in mejna zaščita Združenih držav, je obseg razveljavitev ali omejitev, povzročenih Uniji, preračunan na 682,823 USD.
            
            
               (3)Obseg razveljavitev ali omejitev in posledično stopnja začasnega preklica sta se zmanjšali. Vendar stopnje začasnega preklica ni mogoče prilagoditi obsegu razveljavitev ali omejitev z dodajanjem izdelkov na seznam v Prilogi I k Uredbi (ES) št. 673/2005 ali odstranjevanjem z njega. Stopnja povračilnih ukrepov (4,3 % dodatne uvozne dajatve) bi z odstranitvijo vseh izdelkov, razen enega, presegla 72 % zneska izplačil po CDSOA, če pa bi ostal v Prilogi I zadnji izdelek, pa bi bila nižja od navedenega zneska. Zato Komisija v skladu s členom 3(1)(e) navedene uredbe ne sme spreminjati seznama izdelkov v Prilogi I, lahko pa spremeni stopnjo dodatne dajatve, da prilagodi stopnjo začasnega preklica obsegu razveljavitev ali omejitev. Štiri izdelke na seznamu v Prilogi I bi bilo zato treba ohraniti na seznamu, stopnjo dodatne uvozne dajatve pa spremeniti in jo določiti v višini 0,3 %.
            
            
               (4)Učinek dodatne uvozne dajatve ad valorem v višini 0,3 % na uvoz izdelkov v Prilogi I iz Združenih držav Amerike predstavlja v času enega leta vrednost trgovine, ki ne presega 682 823 USD.
            
            
               (5)Da ne bi prišlo do zamud pri uporabi spremenjene stopnje dodatne uvozne dajatve, bi morala ta uredba začeti veljati na dan objave.
            
            
               (6)Uredbo (ES) št. 673/2005 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               Uredba (ES) št. 673/2005 se spremeni:
            
            
               (1)Člen 2 Uredbe Sveta (ES) št. 673/2005 se nadomesti z naslednjim besedilom:
            
            
               „Člen 2
            
            
               Za izdelke s poreklom iz Združenih držav Amerike, navedene v Prilogi I k tej uredbi, se poleg carine, ki se uporablja v skladu z Uredbo (EU) št. 952/2013*, uvede dajatev ad valorem v višini 0,3 %.
            
            
               _________________________
            
            
               * UL L 269, 10.10.2013, str. 1.“
            
         
         
            
               (2)Priloga I k Uredbi Sveta (ES) št. 673/2005 se nadomesti z besedilom Priloge k tej uredbi.
            
            
               Člen 2
            
            
               Ta uredba začne veljati na dan objave v Uradnem listu Evropske unije.
            
            
               Uporablja se od 1. maja 2018. 
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 19.2.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Uredba Sveta (ES) št. 673/2005 o vzpostavitvi dodatnih carin v višini 15 % za uvoz nekaterih izdelkov s poreklom iz Združenih držav Amerike (UL L 110, 30.4.2005, str. 1), kakor je bila spremenjena z Delegirano uredbo Komisije (EU) 2017/750 z dne 24. februarja 2017 (UL L 113, 29.4.2017, str. 12), ki uporablja dodatno 4,3-odstotno dajatev.
               
               
                  
                     (2)
                  
                        UL L 110, 30.4.2005, str. 1, kakor je bila spremenjena z Uredbo (EU) št. 38/2014 Evropskega parlamenta in Sveta (UL L 18, 21.1.2014, str. 52).
               
            
      
    ---documentbreak--- 
      
         
         
            
               PRILOGA
            
            
               „PRILOGA I
            
            
               Izdelki, za katere se uporabljajo dodatne dajatve, so razvrščeni po osemmestnih oznakah KN in ustrezajo navedenim opisom.
            
            
                     
                        0710 40 00
                     
                  
                  
                     
                        Sladka koruza
                     
                  
               
                     
                        6204 62 31
                     
                  
                  
                     
                        Ženske ali dekliške dolge hlače in dokolenske hlače, razen delovnih in poklicnih, iz tkanine za kavbojke (jeansa)
                     
                  
               
                     
                        8705 10 00
                     
                  
                  
                     
                        Vozila z dvigali
                     
                  
               
                     
                        Ex 9003 19 00
                     
                  
                  
                     
                        Okviri za očala ali podobni izdelki iz navadnih kovin
                     
                  
               
               “